Diari Oficial de la Generalitat Valenciana


Sumari del DOGV 5886, del 05-11-2008 (2008/12582)

RESOLUCIÓ de 16 d'octubre de 2008, de la consellera de Justícia i Administracions Públiques, per la qual s'acorda inscriure al Registre de Fundacions de la Comunitat Valenciana la liquidació de la Fundació Giner.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5886

Data del DOGV
:   05-11-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12554


Data del document
:   16-10-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * registre de documents
    * cessament d'activitat

RESOLUCIÓ de 16 d'octubre de 2008, de la consellera de Justícia i Administracions Públiques, per la qual s'acorda inscriure al Registre de Fundacions de la Comunitat Valenciana la liquidació de la Fundació Giner. [2008/12722]  
Vist l'expedient de liquidació de la Fundació Giner, resulten els següents,  
Fets  
Primer. En data 28 de febrer de 2007, el Jutjat de Primera Instància número 20 de València, va dictar sentència d'extinció de la Fundació Giner, per concórrer causa legal per a això i, en concret, la impossibilitat de la realització del fi fundacional; per la qual cosa s'estimava la sol·licitud d'extinció realitzada per la Generalitat Valenciana.  
Segon. Que la Comissió del Protectorat de Fundacions, reunida en data 12 de setembre de 2008, va informar favorablement que el destinatari dels béns i drets resultants de la liquidació de la Fundació Giner siga la Fundació de la Comunitat Valenciana María de los Ángeles Suárez Calderón, per a destinar-los als fins de la fundació.  
Tercer. El patrimoni resultant de la liquidació de la Fundació Giner consisteix en la propietat de dues cases, síties al carrer la Pau, núm. 6 i 8 de Villalonga, que van ser cedides en ús, mitjançant escriptura pública atorgada en data 18 d'abril de 1985, per 99 anys, a l'Ajuntament de Villalonga, a canvi que aquest últim les rehabilitara i les destinara a ser la Casa de la Cultura, i va haver de pagar a la Fundació anualment la quantitat de 60,10 euros. L'esmentada cessió va ser autoritzada mitjançant una Resolució de data 27 de Juny de 1985, dictada pel cap del Servei de Coordinació i Relacions Institucionals, de la Conselleria de Cultura, Educació i Ciència.  
Fonaments de dret  
Primer. L'article 13.1 del Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria correspon exercir, entre altres, les competències en matèria de fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i que correspon al/a la conseller/a la titularitat del Protectorat, sense perjudici de la possibilitat de la seua delegació o desconcentració.  
Tercer. En l'article 26.2 de la Llei 8/98, de Fundacions de la Comunitat Valenciana, s'indica que els béns i drets de la resulta de la liquidació es destinaran a les fundacions o a les entitats no lucratives privades que perseguisquen fins d'interés general, i que tinguen afectats els seus béns, inclús per al supòsit de la seua dissolució, a la consecució d'aquells, i que hagen estat designats en el negoci fundacional o en els Estatuts de la fundació extingida. Si no n'hi ha, aquesta destinació podrà ser decidida, a favor de les mateixes fundacions i entitats esmentades, pel Patronat, quan tinguen reconeguda aquesta facultat pel fundador, i, a falta d'aqueixa facultat, correspondrà al Protectorat complir aqueix comesa.  
Quart. Declarada l'extinció de la Fundació per la impossibilitat de realització del fi fundacional, d'acord amb la resolució judicial que se cita en el fet primer de la present Resolució, i a causa de la inexistència de Patronat, el procediment de liquidació ha estat dut a terme pel Protectorat, a l'empara del que disposa l'article 29 g) de la Llei 8/98, de 9 de desembre, de Fundacions de la Comunitat Valenciana.  
Cinqué. En l'article 41, punt 2, apartat g), del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, s'estableix que es podrà sol·licitar informe a la Comissió del Protectorat en les autoritzacions de liquidació de fundacions.  
La Comissió del Protectorat de Fundacions, en la reunió celebrada en data 12 de setembre de 2008, va emetre un informe favorable a la liquidació, i que la destinatària del romanent resultant de la liquidació de la Fundació fóra la Fundació de la Comunitat Valenciana María de los Ángeles Suárez Calderón.  
Sisé. En l'article 47, m) del Decret 139/2001, de 5 de setembre, pel qual s'aprova el Reglament de Fundacions de la Comunitat Valenciana, s'estableix que s'inscriurà al Registre de Fundacions la liquidació de la fundació i la destinació donada als béns fundacionals.  
Vistos els preceptes legals esmentats i la resta de generals de pertinent aplicació, resolc:  
Primer. Inscriure al Registre de Fundacions de la Comunitat Valenciana la liquidació de la Fundació Giner. Així com destinar els béns propietat de la Fundació, inclosos en el fet tercer de la present Resolució, a favor de la Fundació de la Comunitat Valenciana María de los Ángeles Suárez Calderón.   
Segon. El Patronat de la Fundació de la Comunitat Valenciana, María de los Ángeles Suárez Calderón, haurà d'acreditar, en el termini d'un mes, des que es notifique la present Resolució, davant d'aquest Protectorat de Fundacions de la Comunitat Valenciana, que ha inscrit la titularitat dels béns rebuts als registres públics corresponents.  
Publiqueu la present Resolució, que és definitiva en via administrativa, i contra aquesta podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/98, de 13 de juliol, Reguladora de la Jurisdicció Contenciosa Administrativa. Sense perjudici de poder interposar, si fa al cas, recurs de reposició potestatiu, en el termini d'un mes, davant de la consellera de Justícia i Administracions Públiques, o qualsevol altre recurs que s'estime procedent.  
València, 16 d'octubre de 2008.- La consellera de Justícia i Administracions Públiques: Paula Sánchez de León Guardiola.